شه‌فه‌ق نيوز/ ده‌سڵاته‌يل چينى، ئاشكراى به‌رزه‌وبوين شماره‌ى ئه‌و كه‌سه‌يله‌ كردن ك له‌ئه‌نجام تويشهاتن وه‌ ڤايرۆس كۆرۆنا له‌ وڵاته‌گه‌ گيان له‌ده‌سدانه‌و ره‌سيه‌سه‌ 2236 كه‌س و شماره‌ى تويشهاتگه‌يليش له‌ ماوه‌ى 24 سه‌عات گوزه‌يشت ره‌سيه‌سه‌ 75465 كه‌س.
له‌ى باوه‌ته‌و، ليژنه‌ى ته‌ندروستى نيشتمانى له‌ چين له‌ به‌ياننامه‌يگ وت: ليژنه‌ى كاروبار ته‌ندروستى ئاماريگ له‌ 31 ناوچه‌ وه‌رگرتگه‌و جه‌خت له‌وه‌ كرياگه‌ شماره‌ى تويشهاتگه‌يل له‌ ماوه‌ى 24 سه‌عات گوزه‌يشت وه‌ ڤايرۆس كۆرۆنا ره‌سيه‌سه‌ 75465 كه‌س و له‌هه‌مان وه‌خت 54 هه‌زار و 965 حاڵه‌ت نه‌خوه‌شى ديريم له‌ناونيان(11 هه‌زار و 633 كه‌سيان حاڵه‌تيان سه‌خته‌) و ئه‌وانه‌گيش گيان له‌ده‌سدانه‌ ره‌سيه‌سه‌ 2236 كه‌س و ئه‌وانه‌يش ك چاره‌سه‌ر ئه‌رايان كرياگه‌و خاسه‌و بوينه‌و له‌ نه‌خوه‌شخانه‌ ده‌رچينه‌ ره‌سيه‌سه‌ 18 هه‌زار و 264 كه‌س.
جى باسه‌، به‌ياننامه‌گه‌ هه‌ميش وت: له‌ ماوه‌ى 24 سه‌عات گوزه‌يشت، نزيكه‌ى 889 حاڵه‌ت تويشهاتن تازه‌ له‌ سه‌رجه‌م ناوچه‌يل وڵاته‌گه‌ ئاشكرا كرياگه‌.
